Diari Oficial de la Generalitat Valenciana


Sumari del DOGV 9912, del 09-08-2024 (2024/8267)

ORDE 5/2024, d'1 d'agost, de la Conselleria d'Agricultura, Aigua, Ramaderia i Pesca, per la qual s'aproven les bases reguladores per a la concessió d'ajudes a les explotacions agrícoles de cirera en zones afectades per factors climàtics, ambientals i d'incendis en la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/08/01/5/dof/vci/html**

### Dades del document

Número de DOGV
:   9912

Data del DOGV
:   09-08-2024

Secció del DOGV
:   I. DISPOSICIONS GENERALS

Número del document
:   2024/8267

CVE
:   LHDU-P-8399-2790

Data del document
:   01-08-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a l'agricultura

PREÀMBUL

El cultiu de la cirera exercix un paper fonamental en el sector agrari d’unes certes zones de la Comunitat Valenciana i representa un motor econòmic que genera riquesa i llocs de treball en zones d’interior, perquè exigix disposar de mà d’obra suficient durant les fases no només de cultiu, sinó de recol·lecció i selecció del fruit en el moment òptim de maduració. És, doncs, un sector fonamental en termes de fixació de població en enclavaments extremadament sensibles de la Comunitat Valenciana, a més de ser un element vertebrador que promou el desenvolupament rural sostenible, el manteniment del medi ambient i del paisatge.

A conseqüència de fenòmens climàtics adversos, en les últimes campanyes, la producció s’ha vist seriosament minvada. Això ha motivat que les explotacions agrícoles estiguen patint una important descapitalització que impedix abordar les tasques bàsiques de manteniment i millora, la qual cosa compromet la continuïtat del cultiu i suposa un seriós risc d’abandó definitiu. A esta situació cal afegir que la fragilitat econòmica de les explotacions dificulta la contractació de l’assegurança agrària, per la qual cosa moltes superfícies de cirerer manquen de cobertura i exposen amb més intensitat la vulnerabilitat de les explotacions.

Es tracta, doncs, d’establir les bases reguladores d’unes ajudes que resulten del tot convenients per a pal·liar l’extraordinària falta de producció de les explotacions dedicades al cultiu de la cirera en determinades campanyes, donada la persistent concurrència de factors climàtics, ambientals i d’incendis que suposen una greu pèrdua econòmica per a les empreses agrícoles productores de cirera.

Estes bases tenen per objectiu regular les ajudes destinades a les explotacions agrícoles primàries dedicades a la producció de cirera de la Comunitat Valenciana, afectades per factors climàtics, ambientals i d’incendis, la viabilitat de les quals es considera fonamental per al desenvolupament social i econòmic de municipis situats en zones amb limitacions naturals o amb el risc de despoblament de la Comunitat Valenciana.

La norma s’adequa als principis de bona regulació, d’acord amb l’article 129 de la Llei 39/2015, d’1 d’octubre, del procediment administratiu comú de les administracions públiques, i l’article 59 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana.

En virtut dels principis de necessitat i eficàcia, esta iniciativa normativa es justifica per una raó d’interés general per al conjunt de l’economia del sector primari de la Comunitat Valenciana, ja que es dirigix a empreses del sector vitals en els seus llocs de localització, amb la finalitat de protegir les seues rendes davant de situacions no cobertes per l’assegurança agrària, per la qual cosa constituïx l’instrument més adequat per a garantir la seua consecució.

La norma conté la regulació bàsica de les disposicions legislatives i reglamentàries en vigor, comuns a totes les disposicions normatives de característiques similars i subjectes a la mateixa reglamentació comunitària que fa compatibles les ajudes amb el mercat comunitari, atés el principi de proporcionalitat.

Per això, la iniciativa normativa, en virtut del principi de seguretat jurídica, s’exercirà de manera coherent amb la resta de l’ordenament jurídic autonòmic, nacional i de la Unió Europea, de manera que les bases reguladores fan menció a la normativa vigent i consolidada, per a facilitar el coneixement i comprensió del marc normatiu i, en conseqüència, l’actuació i presa de decisions de les empreses. A més, es justifiquen els tràmits administratius basats en lleis diferents de la del procediment administratiu comú, com ara la Llei general de subvencions, entre altres, i es justifica atenent la singularitat de la matèria o els fins perseguits per la proposta.

En aplicació del principi de transparència, s’habilitarà l’accés senzill, universal i actualitzat al procediment de la normativa en vigor i dels documents propis d’esta, i possibilita als seus potencials destinataris la participació activa en l’elaboració d’esta norma a través de la consulta pública prèvia i de la informació pública que es tramitaran al llarg del procediment d’elaboració de les presents bases reguladores.

D’esta manera, la present orde preveu el que establix l’article 3 de la Llei 19/2013, de 9 de desembre, de transparència, accés a la informació pública i bon govern, i l’article 18 de la Llei general de subvencions.

La norma preveu, en virtut del principi d’eficiència, mecanismes per a evitar càrregues administratives innecessàries o accessòries i racionalitzar, en la seua aplicació, la gestió dels recursos públics, bé a través d’un llindar mínim de concessió d’ajudes, bé mitjançant el control administratiu a través de plataformes d’interoperabilitat o de bases de dades corporatives.

Com a expressió del principi de planificació normativa en l’àmbit de les subvencions, les presents bases, de conformitat amb l’article 164.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i l’article 8.1 de la Llei 38/2003, de 17 de novembre, general de subvencions, estan integrades en el Pla estratègic de subvencions 2024-2026 de la Conselleria d’Agricultura, Ramaderia i Pesca i els seus organismes públics, aprovat per la Resolució de 5 d’abril de 2024, del conseller d’Agricultura, Ramaderia i Pesca, entre les línies d’actuació del qual s’inclou la línia S1532 Suport a les explotacions de cireres.

Les bases reguladores de subvencions que preveu esta disposició normativa s’adapten al que disposa el Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, i s’inclou en els criteris per a la ponderació i puntuació de les sol·licituds i en els criteris de desempat.

Per tot això, en virtut de les facultats que em conferix l’article 28.e de la Llei 5/1983, de 30 de desembre, del Consell, i els articles 160.2.b i 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions en atenció al que exposa el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i el Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, recaptats els informes preceptius de l’Advocacia General i de la Intervenció, a proposta de la Direcció General de Producció Agrícola i Ramadera,

ORDENE

*Article únic. Aprovació de les bases reguladores*

Aprovar les bases reguladores per a la concessió d’ajudes a les explotacions agrícoles de cirera en zones afectades per factors climàtics, ambientals i d’incendis a la Comunitat Valenciana, contingudes en l’annex d’esta orde.

DISPOSICIONS ADDICIONALS

*Primera. Clàusula de no-incidència pressupostària*

L’aprovació d’estes bases no implica, per si mateixa, obligacions econòmiques directes en els pressupostos de la Generalitat, sense perjuí de les possibles convocatòries que puguen efectuar-se d’acord amb la consignació pressupostària que s’establisca en l’exercici corresponent.

*Segona. Convocatòries d’ajudes anuals*

Es delega en la persona titular de la Direcció General de Producció Agrícola i Ramadera, de la Conselleria d’Agricultura, Aigua, Ramaderia i Pesca, la convocatòria de les ajudes anuals, amb expressió de la línia pressupostària i l’import global màxim, així com els requisits i les condicions específiques de concessió de les ajudes regulades en esta orde.

DISPOSICIONS FINALS

*Primera. Disposicions aplicables i desplegament*

Es faculta la persona titular de la Direcció General de Producció Agrícola i Ramadera per a dictar totes les instruccions de caràcter intern i organitzatiu que siguen necessàries per a l’aplicació i el desplegament d’esta orde i de les corresponents convocatòries.

*Segona. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

ANNEX

*Bases reguladores de la concessió d’ajudes a les explotacions agrícoles de cirera en zones afectades per factors climàtics, ambientals i d’incendis a la Comunitat Valenciana*

*Article 1. Objecte de la subvenció*

L’objecte de la subvenció és compensar les pèrdues econòmiques de les explotacions agrícoles de cirera que s’hagen vist afectades per factors climàtics, ambientals i d’incendis a la Comunitat Valenciana.

*Article 2. Persones beneficiàries*

1. Tindran la condició de beneficiàries d’estes ajudes les empreses, independentment de la seua forma jurídica, dedicades a la producció agrícola primària de cireres que, en la campanya a què faça referència la corresponent convocatòria, tinguen la seua explotació inscrita en el Registre d’explotacions agrícoles (REA) de la Comunitat Valenciana, i, en el moment de presentar la sol·licitud, es troben en l’àmbit aplicable del Reglament (UE) núm. 1408/2013, de la Comissió, de 18 de desembre de 2013, sobre l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola, modificat mitjançant el Reglament (UE) 2019/316, de la Comissió, de 21 de febrer de 2019.

2. Podran accedir a la condició de beneficiari les agrupacions de persones físiques o jurídiques, públiques o privades, les iniciatives de gestió en comú, les comunitats de béns, les explotacions de titularitat compartida o qualsevol altre tipus d’unitat econòmica o patrimoni separat que, fins i tot mancant de personalitat jurídica, puguen dur a terme els projectes, activitats o comportaments o es troben en la situació que motiva la concessió de la subvenció.

3. Estes ajudes es concediran a les empreses dedicades a la producció agrícola primària de cireres, amb excepció de:

a. Les ajudes l’import de les quals es fixe sobre la base del preu o la quantitat dels productes comercialitzats.

b. Les ajudes a activitats relacionades amb l’exportació a tercers països o a estats membres, en concret, les ajudes vinculades directament a les quantitats exportades, l’establiment i l’explotació d’una xarxa de distribució o altres gastos corrents relacionats amb l’activitat exportadora.

c. Les ajudes condicionades a la utilització de productes nacionals en lloc d’importats.

*Article 3. Definicions*

1. Explotació agrícola: una unitat composta per terrenys, locals i instal·lacions utilitzats per a la producció agrícola primària.

2. Producció agrícola primària: la producció de productes derivats de l’agricultura i de la ramaderia, enumerats en l’annex I del Tractat de funcionament de la Unió Europea, sense dur a terme cap altra operació que modifique la naturalesa d’estos productes.

3. Empresa: tota entitat, independentment de la seua forma jurídica, que exercisca una activitat econòmica; això inclou, en particular, els treballadors per compte propi i les empreses familiars que exercisquen una activitat artesanal o altres activitats i les societats o associacions que exercisquen una activitat econòmica de manera regular.

4. Activitat agrària: el conjunt de treballs que es requerixen per a l’obtenció de productes agrícoles, ramaders i forestals. Així mateix, es considera com a activitat agrària la venda directa per part de l’agricultor o agricultors de la producció pròpia sense transformació o la primera transformació d’estos, el producte final de la qual estiga inclòs en l’annex I de l’article 38 del Tractat de funcionament de la Unió Europea, dins dels elements que integren l’explotació, en mercats municipals o en llocs que no siguen establiments comercials permanents, i es considera també activitat agrària tota aquella que implique la gestió o la direcció i gerència de l’explotació.

5. Agricultor o agricultora professional: és la persona física que és titular d’una explotació agrària i almenys el 50 % de la seua renda total l’obté d’activitats agràries o altres activitats complementàries, sempre que la part de renda procedent directament de l’activitat agrària de la seua explotació no siga inferior al 25 % de la seua renda total i el volum d’ocupació dedicada a activitats agràries o complementàries siga igual o superior a la mitat d’una unitat de treball agrari, UTA.

A este efecte, es consideren activitats complementàries la participació i presència de la persona titular, a conseqüència d’elecció pública, en institucions de caràcter representatiu, així com en òrgans de representació de caràcter sindical, cooperatiu o professional, sempre que estos es troben vinculats al sector agrari. També es consideren activitats complementàries les de transformació dels productes de l’explotació agrària i la venda directa dels productes transformats de la seua explotació, sempre que no siga la primera transformació especificada en l’apartat 4 d’este article, així com les relacionades amb la conservació de l’espai natural i protecció del medi ambient, el turisme rural o agroturisme, igual que les cinegètiques i artesanals realitzades en la seua explotació.

6. Unitat de treball agrari, UTA: es definix com l’ocupació equivalent a temps complet, és a dir, el total d’hores treballades dividit per la mitjana anual d’hores treballades a temps complet i que s’establix en 1920 hores a l’any (8 hores diàries per 240 dies laborables), valor equivalent al de la unitat de treball agrari establida en l’Orde de 13 de desembre de 1995 per la qual es desplega l’apartat 1 de l’article 16 i la disposició final sexta de la Llei 19/1995, de 4 de juliol, de modernització de les explotacions agràries.

7. Jove agricultor o agricultora: als efectes previstos en esta orde, persona que, en el moment de presentar la sol·licitud, tinga entre díhuit i quaranta anys, tots dos inclusivament, i exercisca o pretenga exercir l’activitat agrària i activitats complementàries.

8. Explotació agrària prioritària: als efectes d’aplicar esta orde, es consideren explotacions agràries prioritàries les que complixen el que establixen els articles 4, 5 i 6 de la Llei 19/1995, de 4 de juliol, i es troba qualificada per la Conselleria d’Agricultura, Aigua, Ramaderia i Pesca com explotació prioritària.

9. Explotació de titularitat compartida, ETC: l’explotació agrària de titularitat compartida és la unitat econòmica, sense personalitat jurídica i susceptible d’imposició a efectes fiscals, que es constituïx per un matrimoni o parella unida per anàloga relació d’afectivitat, per a la gestió conjunta de l’explotació agrària. Als efectes previstos en esta orde, caldrà estar inscrita en el Registre d’entitats de titularitat compartida de la Conselleria d’Agricultura, Aigua, Ramaderia i Pesca.

10. Iniciativa de gestió en comú, IGC: conjunt de persones físiques o jurídiques, titulars de parcel·les o drets d’ús i aprofitament d’estes que, sota qualsevol fórmula associativa admesa en dret i manifestant la seua voluntat expressament, són considerades com una unitat a l’efecte de la posada en marxa d’un pla de gestió tendent al cultiu i explotació en comú o l’ús en comú dels mitjans per al desenvolupament d’activitats agràries i complementàries.

*Article 4. Condicions generals d’admissibilitat*

1. No seran admissibles les sol·licituds presentades fora del termini establit en la corresponent convocatòria per a la qual sol·liciten les ajudes.

2. Les sol·licituds de les empreses que, en el moment de la finalització del termini de presentació de sol·licituds de la corresponent convocatòria d’ajudes, per a la campanya a què faça referència esta convocatòria, no tinguen actualitzada la seua explotació en el REA de la Comunitat Valenciana, es consideraran inadmissibles.

3. Només seran admissibles les parcel·les de l’explotació que s’hagen sol·licitat, pertanguen a l’explotació de la persona sol·licitant, figuren en el REA de la Comunitat Valenciana amb cultiu cirerer i es troben en els municipis afectats que apareguen en les llistes de la corresponent convocatòria per a la qual sol·liciten la subvenció.

*Article 5. Requisits de les persones beneficiàries i manera d’acreditar-los*

1. Per a obtindre la condició de persona beneficiària de les subvencions, la persona sol·licitant declararà responsablement que complix, des del moment de presentar la sol·licitud, els requisits que establix l’article 13 de la Llei 38/2003, de 17 de novembre, general de subvencions, inclosa la inexistència d’obligacions de reintegrament d’altres subvencions o ajudes, o, si és el cas, el fidel compliment de les seues obligacions de reintegrament d’altres subvencions o ajudes, segons els termes que establix l’article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre’s a complir amb este requisit durant el temps inherent a l’exercici del dret de cobrament de la subvenció, així com les obligacions que preveu l’article 14 de la Llei general de subvencions.

2. La persona sol·licitant haurà de presentar una declaració responsable sobre si ha demanat i/o ha obtingut altres ajudes públiques o privades per a la mateixa activitat, i fer-hi constar la relació detallada de l’entitat concedent i la quantitat sol·licitada i/o obtinguda.

En cas d’haver rebut ajudes *de minimis*  en l’exercici fiscal actual i en els dos exercicis fiscals anteriors, indicarà l’objecte, el reglament *de minimis*  corresponent i l’import d’estes ajudes.

3. En el cas de fusions o adquisicions d’empreses, haurà de declarar totes les ajudes prèvies *de minimis*  concedides a qualsevol de les empreses que es fusionen. Es tindran en compte per a determinar si la concessió d’una nova ajuda *de minimis*  a la nova empresa o a l’empresa adquirent excedix els límits màxims *de minimis*  corresponents, el màxim nacional o el màxim sectorial corresponents. Les ajudes *de minimis*  concedides legalment amb anterioritat a la fusió o adquisició continuaran sent legals.

En cas que una empresa se separe en dos o més empreses independents, les ajudes *de minimis*  concedides abans de la separació s’assignaran a l’empresa que es va beneficiar d’estes, que és, en principi, l’empresa que assumix les activitats per a les quals es van concedir les ajudes *de minimis*. Si esta assignació no fora possible, les ajudes *de minimis*  s’assignaran proporcionalment sobre la base del valor comptable del capital social de les noves empreses en la data efectiva de la separació.

4. La persona beneficiària declararà responsablement la normativa d’integració laboral de persones amb discapacitat o, si és el cas, l’exempció d’esta obligació, d’acord amb el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat.

5. Així mateix, haurà de declarar responsablement que disposa d’un pla d’igualtat efectiva de dones i hòmens, si és el cas, d’acord amb el que s’establix en l’article 20 de la Llei 9/2003, de 2 d’abril, de la Generalitat, per a la igualtat entre dones i hòmens, i l’article 45 de la Llei orgànica 3/2007, de 22 de març, per a la igualtat efectiva de dones i hòmens.

6. La persona beneficiària haurà de complir l’obligació d’informar tercers les dades de caràcter personal dels quals s’aporten en el procediment administratiu derivat de la presentació de la sol·licitud corresponent, de la comunicació d’estes dades a la Conselleria d’Agricultura, Aigua, Ramaderia i Pesca, així com del tractament d’estes per part d’esta.

7. Quan es tracte d’agrupacions de persones físiques o jurídiques, públiques o privades, sense personalitat, hauran de fer-se constar expressament, tant en la sol·licitud com en la resolució de concessió, els compromisos d’execució assumits per cada membre de l’agrupació, així com l’import de subvenció que ha d’aplicar cada un, que tindran igualment la consideració de beneficiaris. En qualsevol cas, han de nomenar un representant o apoderat únic de l’agrupació amb poders bastants per a complir les obligacions que, com a beneficiari, corresponen a l’agrupació. No es podrà dissoldre l’agrupació fins que haja transcorregut el termini de prescripció que preveuen els articles 39 i 65 de la Llei general de subvencions.

*Article 6. Obligacions de la persona beneficiària en relació amb l’activitat subvencionada*

Són obligacions de les persones beneficiàries les establides en l’article 14 de la Llei 38/2003, de 17 de novembre, general de subvencions, i, en concret, en el que respecta al compliment de la finalitat de la subvenció, l’obligació regulada en la lletra b del número 1 d’aquest article 14 de la Llei general de subvencions.

*Article 7. Publicació de l’extracte de la convocatòria i forma i termini en què han de presentar-se les sol·licituds*

1. L’extracte de la convocatòria d’ajudes es publicarà en el *Diari Oficial de la Generalitat Valenciana*, una vegada que s’haja presentat en la Base de dades nacional de subvencions el text de la convocatòria i la informació requerida per a la seua publicació.

2. Les persones interessades que reunisquen els requisits previstos per a ser beneficiàries en les bases reguladores han de presentar les sol·licituds per mitjà del model normalitzat que es publicarà en la seu electrònica de la Generalitat, en el termini i la forma que es determinen en la convocatòria corresponent.

3. Respecte de la presentació de les sol·licituds, i quant a l’obligació de relacionar-se electrònicament amb l’Administració, caldrà ajustar-se al que disposa l’article 14 de la Llei 39/2015, d’1 d’octubre, del procediment administratiu comú de les administracions públiques.

*Article 8. Òrgans competents per a la tramitació i resolució del procediment*

1. L’òrgan instructor dels expedients és el Servici d’ordenació agrària.

2. L’òrgan competent per a emetre la resolució sobre les sol·licituds de subvenció és la persona titular de la Direcció General de Producció Agrícola i Ramadera, per delegació del conseller d’Agricultura, Aigua, Ramaderia i Pesca.

3. A este efecte, si és necessari aplicar els criteris d’atorgament de la subvenció a les sol·licituds instruïdes per l’òrgan instructor que no hagen requerit esmena, l’òrgan competent per a emetre la resolució nomenarà un òrgan de valoració, que serà l’òrgan col·legiat encarregat de valorar les sol·licituds d’ajudes.

4. Este òrgan de valoració estarà format per la persona titular de la Subdirecció General d’Estructures Agràries i Cooperativisme, que actuarà com a presidenta/presidente, la persona que ocupe la direcció del Servici d’Ordenació Agrària i dos persones tècniques de la Direcció General de Producció Agrícola i Ramadera.

5. L’òrgan col·legiat s’ajustarà als principis de composició i presència equilibrada entre hòmens i dones, establits per la Llei orgànica 3/2007, de 22 de març, per a la igualtat efectiva de dones i hòmens.

6. L’òrgan de valoració podrà sol·licitar a l’òrgan instructor tots els documents i els informes que considere necessaris per a l’elaboració de l’informe d’avaluació.

*Article 9. Procediment de concessió de la subvenció i termini màxim per a notificar la resolució corresponent*

1. El procediment de concessió de la subvenció es tramitarà en règim de concurrència competitiva.

2. El termini màxim per a resoldre i notificar la resolució del procediment no podrà excedir sis mesos. El termini es computarà a partir de la publicació de la corresponent convocatòria, llevat que esta pospose els seus efectes a una data posterior, d’acord amb l’article 25.4 de la Llei general de subvencions.

3. Transcorregut este termini sense que s'haja notificat cap resolució expressa, les persones interessades podran entendre desestimada la seua sol·licitud per silenci administratiu, de conformitat amb el que preveu l’article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, i l'article 25.5 de la Llei general de subvencions.

4. La resolució de concessió contindrà, com a mínim, l’import màxim de l’ajuda en equivalent de subvenció bruta, les condicions que haurà de complir la persona beneficiària, el caràcter d’ajuda *de minimis*, d’acord amb el Reglament (UE) 1408/2013, de la Comissió, de 18 de desembre de 2013, i la via de recurs que corresponga.

5. La resolució de concessió es publicarà en el *Diari Oficial de la Generalitat Valenciana*, de conformitat amb el que disposa l’article 45 de la Llei 39/2015, d’1 d’octubre, del procediment administratiu comú de les administracions públiques. Tanmateix, podrà anunciar-se en la seu electrònica de la Generalitat la data i el número del DOGV en què la resolució de concessió s’ha publicat. Tot això, sense perjuí de practicar la resta de les notificacions segons el que establix la Llei 39/2015, d’1 d’octubre.

*Article 10. Criteri d’atorgament de la subvenció*

1. En cas que l’import total d’estes sol·licituds, una vegada realitzat el tràmit d’esmena, supere la dotació pressupostària disponible en la convocatòria d’ajudes, l’òrgan de valoració les prioritzarà d’acord amb la puntuació obtinguda segons els criteris de valoració següents:

– Titular de l’explotació agricultora/agricultor professional, o jove agricultora/agricultor, o explotació agrària prioritària, o explotació de titularitat compartida reconeguda a la Comunitat Valenciana, o IGC reconeguda a la Comunitat Valenciana: 3 punts per cada criteri.

– Explotació amb la totalitat de parcel·les inscrites en el Comité d’Agricultura Ecològica de la Comunitat Valenciana o en la indicació geogràfica protegida Cireres de la Muntanya d’Alacant: 2 punts.

– Titulars d’explotacions les sol·licituds dels quals siguen presentades des d’una organització de productors, associació d’organitzacions de productors, cooperativa agroalimentària o altres entitats associatives de caràcter agroalimentari, i organització professional agrària reconeguda a la Comunitat Valenciana: 1 punt.

2. En cas d’empat de les sol·licituds, es prioritzaran pels següents criteris de responsabilitat social:

– Empreses que tinguen la qualificació d’entitat valenciana socialment responsable, obtinguda de la manera establida reglamentàriament en desplegament del títol III de la Llei 18/2018, de 13 de juliol, de la Generalitat, per al foment de la responsabilitat social: 1 punt addicional.

3. Si queden sol·licituds empatades, es prioritzaran pel moment exacte de presentació que conste en el registre d’entrada. En últim lloc, se seleccionarà la sol·licitud per a la qual hi haja una dotació pressupostària suficient.

4. Una vegada avaluades les sol·licituds, l’òrgan instructor formularà la proposta de resolució de concessió de les subvencions, d’acord amb l’informe de l’òrgan de valoració.

*Article 11. Quantia de la subvenció*

1. L’ajuda té caràcter de subvenció per a compensar les pèrdues econòmiques de les explotacions agrícoles de cireres durant una campanya determinada que hagen experimentat un descens del rendiment mitjà de la collita comercialitzada en eixa campanya o en campanyes posteriors, a conseqüència de factors climàtics, ambientals i d’incendis.

2. La quantia màxima destinada a estes ajudes i l’aplicació pressupostària a la qual s’han d’imputar són les que determine la resolució de convocatòria de l’ajuda.

3. El càlcul de l’ajuda es farà tenint en compte els valors següents:

a. En el cas de parcel·les afectades per factors climàtics o ambientals reconeguts en l’informe sobre la reducció de mòduls de caràcter excepcional per incidències meteorològiques de la Comunitat Valenciana per a la campanya de referència de la convocatòria, el valor dels costos de producció del cultiu, que es publicaran en la corresponent convocatòria, multiplicat pel percentatge de reducció de l’índex de rendiment net (mòduls) de la campanya de referència de la convocatòria, bé per motius meteorològics generals per a tota la Comunitat Valenciana, bé per incidències meteorològiques puntuals per a municipis concrets. En el cas de sequera, només seran subvencionables les parcel·les o recintes inscrits en el REA de la Comunitat Valenciana amb sistema d’explotació de secà.

b. Si es tracta de parcel·les afectades per incendis forestals o factors climàtics o ambientals reconeguts per l’Administració autonòmica o estatal o per una declaració de sinistre per danys en capital assegurat de plantació per al producte cireres de l’assegurança agrària combinada, en la campanya de referència de la convocatòria, que hagen suposat la reposició del cultiu afectat, el valor del marge brut estàndard deixat de percebre des de la campanya de referència de la convocatòria fins a l’entrada en plena producció, d’acord amb els valors que es publiquen en la corresponent convocatòria.

4. Els valors obtinguts en l’anterior número es multiplicaran per la superfície de cultiu de cirerer de la parcel·la que conste inscrita en el REA de la Comunitat Valenciana.

5. Només es considerarà la superfície de regadiu de les parcel·les que consten inscrites en el REA de la Comunitat Valenciana amb este sistema d’explotació.

6. Estes ajudes se sotmeten al Reglament (UE) 1408/2013, de la Comissió, de 18 de desembre de 2013, modificat pel Reglament (UE) 2019/316, de la Comissió, de 21 de febrer de 2019, segons el qual el total d’ajudes *de minimis*  concedides a una persona beneficiària no podrà excedir els 20.000 euros bruts durant l’exercici fiscal en curs i els dos exercicis fiscals anteriors, i sense que s’incremente el llindar establit per l’estat membre.

7. D’acord amb l’article 3.6 del Reglament (UE) 1408/2013, de la Comissió, de 18 de desembre de 2013, a l’efecte dels límits màxims *de minimis*  i els màxims nacional i sectorial establits en els apartats 2, 3 i 3 bis del reglament esmentat, totes les xifres emprades seran brutes, és a dir, abans de deducció d’impostos o altres càrregues.

8. Quan l’import proposat per a concedir en una sol·licitud siga inferior a 300 euros, esta no es tramitarà per qüestió d’eficàcia i eficiència administratives, i s’arxivarà l’expedient amb la comunicació prèvia a la persona sol·licitant.

*Article 12. Modificació de la resolució de concessió*

1. Qualsevol alteració de les condicions i dels requisits tinguts en compte per a la concessió de la subvenció podrà donar lloc a la modificació dels termes en els quals s’haja concedit i a la pèrdua del dret al cobrament total o parcial. En particular, donarà lloc a esta modificació l’obtenció concurrent d’altres subvencions que no resulte compatible d’acord amb el que preveu esta orde i en la restant normativa aplicable.

2. Així mateix, es podrà modificar la resolució de concessió quan es done alguna de les circumstàncies següents:

–  Alteració sobrevinguda de les condicions tingudes en compte per a la concessió de la subvenció.

– Si la subvenció atorgada s’excedix de la intensitat d’ajuda o de l’import d’ajudes superior corresponent fixat en les circumstàncies concretes de cada cas per un reglament d’exempció per categories o per una decisió adoptada per la Comissió.

3. La invalidesa de la resolució de concessió es regirà per les causes de nul·litat o anul·labilitat que determina l’article 36 de la Llei 38/2003, de 17 de novembre, general de subvencions, i en este cas la declaració judicial o administrativa de nul·litat o anul·lació portarà amb si l’obligació de retornar les quantitats percebudes.

*Article 13. Termini i forma de justificació del compliment de la finalitat de la subvenció*

1. En cas d’aplicar la quantia d’ajuda descrita en l’article 11.3.b, el compliment de la finalitat per a la qual es concedix la subvenció i l’aplicació dels fons percebuts es justificarà amb el manteniment del cultiu de cireres per un període mínim de set anys, en parcel·les o recintes de secà, i d’almenys cinc anys, en parcel·les o recintes de regadiu, comptats de l’any següent al de concessió de l’ajuda.

2. En cas de concedir la subvenció d’acord amb la quantia que s’especifica en l’article 11.3.a, es justificarà el compliment de la finalitat per a la qual es concedix esta subvenció i l’aplicació dels fons percebuts amb el manteniment del cultiu de cireres per un període mínim de tres anys, comptats de l’any següent al de concessió de l’ajuda.

*Article 14. Controls*

1. La Conselleria d’Agricultura, Aigua, Ramaderia i Pesca efectuarà els controls administratius i inspeccions tècniques establits en el corresponent pla de control.

2. Este pla de control, d’acord amb el que establix l’article 169.3 de la Llei 1/2015, de 6 de febrer, de la Generalitat, contindrà la informació referent als tipus de controls que cal dur a terme, els criteris de selecció de la mostra i el percentatge mínim d’ajuda a controlar sobre el total pagat de la línia. Tot això, amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l’ajuda, així com verificar, entre altres, el compliment dels compromisos de responsabilitat social. La persona beneficiària està obligada a col·laborar en esta inspecció, a proporcionar la informació requerida i a facilitar, si és el cas, l’accés a l’explotació.

3. La Generalitat efectuarà el control administratiu de totes les sol·licituds, així com el control de camp sobre una mostra d’un mínim del 5 % de les ajudes concedides i del 5 % de l’import total concedit, seleccionada mitjançant un procediment aleatori corregit per criteris de factors de risc. D’esta mostra del 5 %, es requerirà a la persona beneficiària la remissió de tota la documentació, incloent-hi els llibres i registres comptables específics, que permeten obtindre evidència raonable sobre l’adequada aplicació de la subvenció, segons l’article 75.3 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions.

4. D’acord amb l’article 46.2 de la Llei general de subvencions, la negativa al compliment de l’obligació de col·laboració de les persones beneficiàries o terceres de prestar col·laboració i facilitar documentació que els siga requerida en l’exercici d’estes funcions d’inspecció i control es considerarà resistència, excusa, obstrucció o negativa i, per tant, causa de revocació i reintegrament, si és procedent, de l’ajuda, sense perjuí de les sancions que puguen correspondre.

*Article 15. Compatibilitat de la subvenció*

1. Si una empresa opera tant en el sector de la producció primària de productes agrícoles com en un o més sectors o desenvolupa altres activitats incloses en l’àmbit aplicable del Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, les ajudes *de minimis*  concedides a les activitats en el sector de la producció agrícola en virtut del Reglament (UE) número 1408/2013 podran acumular-se amb les ajudes *de minimis*  concedides a este últim sector o a les activitats fins al límit màxim pertinent establit en l’article 3, apartat 2, del Reglament (UE) 2023/2831, a condició que l’Estat membre de què es tracte garantisca, per mitjans apropiats com la separació d’activitats o la distinció de costos, que la producció primària de productes agrícoles no es beneficia de les ajudes *de minimis*  concedides d’acord ambl Reglament (UE) 2023/2831.

2. Si una empresa es dedica tant a la producció primària de productes agrícoles com a la producció primària de productes de la pesca i de l’aqüicultura, les ajudes *de minimis*  concedides a les activitats en el sector de la producció agrícola de conformitat amb el Reglament (UE) núm. 1408/2013 podran acumular-se amb les ajudes *de minimis*  per a les activitats d’este últim sector concedides de conformitat amb el Reglament (UE) número 717/2014, de la Comissió, de 27 de juny de 2014, relatiu a l’aplicació dels articles 107 i 108 del Tractat de Funcionament de la Unió Europea a les ajudes *de minimis*  en el sector de la pesca i de l’aqüicultura, fins al límit màxim pertinent fixat en este Reglament, a condició que l’Estat membre de què es tracte garantisca, per mitjans apropiats com la separació d’activitats o la distinció de costos, que la producció primària de productes agrícoles no es beneficia de les ajudes *de minimis*  concedides d’acord ambl Reglament (UE) núm. 717/2014.

3. Les ajudes *de minimis*  no es poden acumular amb cap ajuda estatal relacionada amb els mateixos gastos subvencionables o amb una ajuda estatal per a la mateixa mesura de finançament de risc, si esta acumulació excedix la intensitat d’ajuda o de l’import d’ajudes superior corresponent fixat en les circumstàncies concretes de cada cas per un reglament d’exempció per categories o una decisió adoptats per la Comissió. Les ajudes *de minimis*  que no es concedisquen per a costos subvencionables específics, ni es puguen atribuir a costos subvencionables específics, es podran acumular a altres ajudes estatals concedides en virtut d’un reglament d’exempció per categories o d’una decisió que adopte la Comissió.

*Article 16. Notificació, autorització i comunicació a la Comissió Europea*

1. Les ajudes que es regulen en estes bases s’acullen al Reglament (UE) 1408/2013, de la Comissió, de 18 de desembre de 2013, sobre l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola, modificat pel Reglament (UE) 2019/316, de la Comissió, de 21 de febrer de 2019; el Reglament (UE) 2022/2046 de la Comissió, de 24 d’octubre de 2022, pel qual es modifiquen els annexos del Reglament (UE) núm. 1408/2013 a l’efecte de la seua adaptació per a reflectir les disposicions de l’Acord de Retirada del Regne Unit de Gran Bretanya i Irlanda del Nord de la Unió Europea i de la Comunitat Europea de l’Energia Atòmica i del seu Protocol sobre Irlanda i Irlanda del Nord; i el Reglament (UE) 2023/2391 de la Comissió, de 4 d’octubre de 2023, pel qual es modifiquen els Reglaments (UE) número 717/2014, (UE) núm. 1407/2013, (UE) número 1408/2013 i (UE) número 360/2012, en el que concernix a les ajudes *de minimis*  per a la transformació i comercialització de productes de la pesca i de l’aqüicultura, i el Reglament (UE) núm. 717/2014, pel que fa a l’import total de les ajudes *de minimis*  concedides a una única empresa, el seu període aplicable i altres assumptes.

2. Per tant, estes bases reguladores no estan subjectes a l’obligació de notificació o comunicació a la Comissió Europea, fent ús de les atribucions que li concedix, per a regular el denominat règim *de minimis*, l’article 2 del Reglament (UE) 2015/1588, del Consell, de 13 de juliol de 2015, sobre l’aplicació dels articles 107 i 108 del Tractat de funcionament de la Unió Europea a determinades categories d’ajudes estatals horitzontals.

3. D’acord amb l’article 4.3 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s’ha remés una còpia del projecte de bases reguladores d’esta ajuda, juntament amb l’annex I d’este decret, a la direcció general competent en matèria de coordinació i control de les ajudes públiques concedides per la Generalitat.

*Article 17. Incompliments*

1. Són causes d’invalidesa de la resolució de concessió, que comporta l’obligació de retornar les quantitats rebudes, les que establix l’article 36 de la Llei general de subvencions.

2. També serà procedent el reintegrament de les quantitats percebudes i l’exigència de l’interés de demora corresponent en els casos que determina l’article 37 de la Llei general de subvencions, així com l’incompliment dels requisits i les condicions d’estes bases reguladores, especialment els compromisos de responsabilitat social expressats en els articles 5.4 i 5.5 d’esta orde.

3. Aplicant el principi de proporcionalitat, en cas d’incompliment del que establix l’article 13.1 i 13.2 d’esta orde, si es comunica prèviament la no continuïtat del cultiu, es reintegraran les quantitats percebudes en funció de la superfície afectada i del temps que resta fins a finalitzar el compliment de la finalitat de subvenció. En cas que la persona beneficiària no comunique l’incompliment, s’aplicarà la totalitat del període de manteniment del cultiu.

4. Així mateix, es procedirà a exigir el reintegrament si se superen els límits a què fa referència l’article 11.6 d’esta orde, en la quantitat en què este límit haja sigut superat.

5. El reintegrament de les quantitats percebudes indegudament es regix pel que establix la Llei 1/2015, de 6 de febrer, de la Generalitat, i el títol II de la Llei general de subvencions, i les seues normes de desplegament. El procediment de reintegrament de subvencions es regirà per les disposicions generals sobre procediment administratiu que establix el títol IV de la Llei del procediment administratiu comú de les administracions públiques, sense perjuí de les especialitats que s’establixen en la normativa aplicable en matèria de subvencions. A este efecte, l’òrgan competent per a resoldre és la persona titular de la Direcció General de Producció Agrícola i Ramadera, que podrà acordar la compensació de deutes de naturalesa pública, diferents amb els crèdits reconeguts a favor de la persona deutora en virtut d’un acte administratiu, la qual cosa es farà constar en la resolució.

*Article 18. Règim sancionador*

1. El règim sancionador aplicable a esta línia d’ajudes és el que preveuen la Llei de la Generalitat d’hisenda pública, del sector públic instrumental i de subvencions, la Llei general de subvencions i la Llei del procediment administratiu comú de les administracions públiques, sense perjuí de les especialitats que es puguen derivar de la normativa sectorial aplicable.

2. Les declaracions responsables comporten que la persona interessada dispose de la documentació pertinent acreditativa de les dades declarades. Si l’administració comprova la inexactitud o falsedat de les dades declarades, este fet comporta, amb una audiència prèvia a la persona interessada, deixar sense efecte el tràmit corresponent. Si esta conducta està tipificada com a infracció en la legislació aplicable, donarà lloc a la incoació de l’oportú expedient sancionador d’acord amb el règim sancionador de l’apartat anterior.

*Article 19. Protecció de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, i s’han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En la convocatòria s’inclourà la informació que s’ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

3. En el disseny dels formularis de sol·licitud i aportació documental, i en les publicacions i altres actes administratius, s’hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.

4. En tota la gestió de les ajudes s’ha de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades que permeten aconseguir la integritat i la confidencialitat de les dades.

*Article 20. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de la Generalitat, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:

1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:

a. Perceben durant el període d’un any ajudes o subvencions públiques en una quantia superior a 100.000 euros.

b. Perceben durant el període d’un any natural ajudes o subvencions de les entitats públiques de la Comunitat Valenciana que recull l’article 3 de la Llei 1/2022 en una quantia superior a 50.000 euros.

c. Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.

En particular, hauran de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i la pressupostària de l’article 8 d’esta. Esta publicació es farà mitjançant la pàgina web de l’entitat o a través de la plataforma TEP – Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

2. Sense perjuí de les obligacions previstes en l’apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

4. Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

  

València, 1 d'agost de 2024

Miguel Barrachina Ros

Conseller d'Agricultura, Aigua, Ramaderia i Pesca


Còpia Permalink ELI